ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића- Црног број 44.

Место:Обреновац

Број: 105-Е.03.01-195285/9-2019

Обреновац, 22.04.2019

*(место и датум)*

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 3000/0806/2018(2684/2018), за набавку: Сервисирање клима уређаја у сплит изведби у погону и уређаја климатизације узорака димних гасова у погону - ТЕНТ , на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр. 2**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1**:

Наручилац је у измени конкурсне документације објављене на порталу јавних набавки дана 16.04.2019. године прописао у делу кадровског капацитета следеће:

„Кадровски капацитет: (за сваку партију понаособ)

Услов 1:

Понуђач располаже довољним кадровским капацитетом ако има најмање:

-пет запослених, односно има радно ангажованог извршиоца (по основу другог облика ангажовања ван радног односа, предвиђеног члановима 197-202. Закона о раду) сервисера (фригомеханичара или механичара расхладне технике) са уверењем за рад на висини .“

Из наведеног произилази да је наручилац као услов кадровског капацитета прописао да понуђач мора имати радно или на други начин ангажовано минимум пет радника за сваку партију понаособ. Наведено значи да понуђач који жели да поднесе понуду за све три партије мора имати ангажовано чак 15 радника/извршиоца. Наведени услов кадровског капацитета је дискриминаторски прописан и да као такав ограничава конкуренцију супротно начелу из члана 10 ЗЈН. Напомињемо да је начелом обезбеђивања конкуренције из члана 10 ЗЈН прописана дужност наручиоца да у поступку јавне набавке омогући што је могуће већу конкуренцију и да наручилац не може ограничити конкуренцију коришћењем дискриминаторских услова, а чланом 76 став 6 прописано је да наручилац одређује услове за учешће у поступку тако да ти услови не дискриминишу понуђаче и да су у логичкој вези са предметом јавне набавке.

Услов кадровског капацитета да понуђач има радно или на други начин ангажовано 15 извршиоца за све три партије је превисоко одређен и није у логичкој вези са предметом јавне набавке.

Узимајући у обзир предмет јавне набавке, обим услуге коју треба извршити и вредност јавне набавке јасно је да предметну јавну набавку може успешно и у року извршити и понуђач који располаже и са пет извршиоца за све три партије укупно. Ово нарочито ако се узме у обзир да се уговор у предметном поступку јавне набавке потписује на период од 12 месеци и да се преметне услуге не извршавају истовремено, већ сукцесивно по потребама наручиоца.

Наручилац је у образложењу кадровског капацитета навео:

„Испуњавање услова за кадровски капацитет је неопходно за оцену способности понуђача за **квалитетно и безбедно** извршење уговора. Понуђач на овај начин доказује да је **компетентан и квалификован у области везаној за предмет јавне набавке** чиме се смањује ризик од кашњења и неквалитетног извршења услуге што може довести до проблема у раду опреме која је смештена у климатизованој просторији и која мора да ради у строго контролисаним условима околине.“

Наведено образложење кадровског капацитета наручиоца није у логичкој вези са траженим услов и са самим предметом јавне набавке јер квалитетно и безбедно извршење неког посла не зависи од броја радника већ од њиховог знања, умећа и искуства.

Наручилац се прописивањем пословног капацитета, тачније услова да је понуђач у претходне три године извршио услуге које су предмет јавне набавке, већ обезбедио да понуду не поднесе понуђач који не би могао квалитетно и безбедно да изврши уговор. Траженим референцама из пословног капацитета наручилац се обезбедио да понуду подносе компетентни и квалификовани понуђачи из предмета јавне набавке.

Наручилац је превисоко одређеним кадровским капацитетом ограничио конкуренцију, неосновано онемогућио мањим привредним субјектима да учествују у предметном поступку за једну или две партије, а који би могли да у предметном поступку понуде ниже цене од привредних субјеката који имају већи број радно или на други начин ангажованих извршиоца јер већи број извршиоца, логично, повећава трошкове послодаваца, а самим тим повећава и понуђену цену у предметном поступку јавне набавке. Сходно наведеном наручилац је поступио супротно начелу ефикасности и економичности из члана 9 ЗЈН, јер је дужност наручиоца да поступак јавне набавке спроведе са што мање трошкова везаних за поступак јавне набавке.

Напомињемо да је број извршилаца којима располаже одређени понуђач променљив током времена, те да нема гаранција да ће понуђач који има на располагању тражених 15 извршилаца у тренутку отварања понуда имати исти број и током извршења уговора, те сходно томе кадровски капацитет није гаранција да ће понуђач квалитетно, у уговореном року и безбедно извршити уговор. Најбоље обезбеђење за наручиоца да ће понуђач квалитетно у уговореном року и безбедно извршити уговор јесте референца да је понуђач у претходно периоду извршио услуге које су предмет јавне набавке, што је наручилац и прописао пословним капацитетом и средством финансијског обезбеђења за добро извршење посла.

Због свега наведеног молимо наручиоца да измени тражени кадровски капацитет и да уместо тражених 5 извршилаца за сваку партију понаособ, пропише да захтева 5 извршилаца укупно за све три партије.

**ОДГОВОР 1:**

Услов кадровског капацитета, односно да понуђач има за сваку партију понаособ по 5 запослених односно радно ангажованих извршилаца је постављен у складу са потребама наручиоца имајући у виду да се услуга обавља на три локације наручиоца, те да у периоду вршења услуге по захтеву наручиоца може доћи до преклапања вршења услуге на свим локацијама истовремено, неопходно је да понуђач има 15 запослених или радно ангажованих извршилаца уколико понуду подноси за све три партије.

Наручилац је додатни услов кадровског капацитета дефинисао у складу са својим објективним потребама, водећи рачуна да је у логичкој вези и сразмери са предметом ЈН, те да је одређен на начин да се не ограничава конкуренција, јер је неопходан за реализацију конкретног уговора о јавној набавци.

Наручилац није дужан да дефинише додатне услове на начин да захтевани капацитети одговарају сваком понуђачу понаособ. Смисао прописивања додатних услова је да се изврши селекција оних понуђача који с обзиром на своје капацитете могу успешно и квалитетно реализовати уговор који са њима буде закључен.